S-2890/2020

I

Mál þetta, sem þingfest var 25. nóvember 2020 en dómtekið 5. mars 2021, höfðaði lögreglustjórinn á höfuðborgarsvæðinu með ákæru 20. október 2020 á hendur R-kk-þgf D-kk-þgf B-kk-þgf, kt. [...], óstaðsettum í hús, en áður til heimilis að [...], [...], „fyrir eftirtalin umferðar- og fíkniefnalagabrot, með því að hafa;

1. Laugardaginn 13. apríl 2019 við Hrefnugötu 2 í Reykjavík haft í vörslum sínum 1,24 gaf hassi, sem lögreglumenn fundu við leit á ákærða.

M: 007-2019-22586

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

2. Laugardaginn 27. apríl 2019 ekið bifreiðinni [...]án gildra ökuréttinda og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 265 ng/ml og tetrahýdrókannabínól 0,6 ng/ml) vestur Hverfisgötu í Reykjavík, við hús nr. 101, þar sem lögregla hafði afskipti af ákærða.

M: 007-2019-25239

Telst brot þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

3. Fimmtudaginn 27. júní 2019 við Dalsbraut 10 í Reykjanesbæ haft í vörslum sínum 0,83 gaf amfetamíni, sem lögreglumenn fundu við leit á ákærða.

M: 008-2019-9575

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

4. Föstudaginn 15. maí 2020 ekið bifreiðinni [...]án gildra ökuréttinda og óhæfur til að stjórna henni örugglega vegna áhrifa ávana- og fíkniefna (í blóði mældist metamfetamín 205 ng/ml) um Skeifuna í Reykjavík, við Rúmfatalagerinn, þar sem lögregla stöðvaði aksturinn.

M: 007-2020-24758

Telst brot þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. laga nr. 77/2019. Krafist er upptöku á 1,24 gaf hassi og 0,83 gaf amfetamíni, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.“

Ákærði kom fyrir dóminn og viðurkenndi skýlaust brot sín. Taldi dómari ekki ástæðu til að draga í efa að játning hans væri sannleikanum samkvæm, enda samrýmdist hún gögnum málsins. Var því ákveðið að fara með málið að hætti 164. gr. laga nr. 88/2008 og látið nægja að skírskota til ákæru um málsatvik, sbr. 4. mgr. 183. gr. sömu laga. Krefst ákærði vægustu refsingar sem lög leyfa og að þóknun skipaðs verjanda verði greidd úr ríkissjóði.

II

Í ljósi skýlausrar játningar ákærða telst sannað að hann hafi gerst sekur um þá háttsemi sem hann er sakaður um í ákæru og eru brot hans þar réttilega heimfærð til refsiákvæða.

Ákærði er fæddur í nóvember [...]. Samkvæmt sakavottorði á hann að baki sakaferil allt til ársins 1999 vegna ýmissa brota á almennum hegningarlögum, þ. á m. vegna ítrekaðra líkamsárása, auk brota á umferðarlögum, vopnalögum og lögum um ávana- og fíkniefni. Síðast var hann með dómi Landsréttar 8. maí 2020 dæmdur í 20 mánaða fangelsi fyrir stórfellda líkamsárás, en með þeim dómi var staðfest niðurstaða Héraðsdóms Reykjavíkur 26. nóvember 2018 um sakfellingu ákærða. Hefur sá dómur því ekki áhrif við ákvörðun refsingar ákærða í máli þessu. Að teknu tilliti til skýlausrar játningar ákærða í máli þessu þykir hæfileg refsing hans 500.000 króna sekt, og komi 28 daga fangelsi í stað sektarinnar verði hún ekki greidd innan fjögurra vikna frá birtingu dómsins að telja.

Ákærði mótmælti kröfu ákæruvaldsins um sviptingu ökuréttar og taldi hana merkingarlausa þar sem hann hefði ekki haft gild ökuréttindi þegar hann framdi þau brot sem hann hefur nú gengist við. Samkvæmt 5. mgr. 99. gr. umferðarlaga nr. 77/2019 felur svipting ökuréttar í sér sviptingu ákveðins réttar samkvæmt ökuskírteini og réttar til að öðlast ökuskírteini. Ljóst er því að heimilt er að uppfylltum lagaskilyrðum að svipta einstakling ökurétti þótt hann hafi ekki áður öðlast þann rétt eða síðar verið sviptur þeim rétti. Með vísan til 101. gr. umferðarlaga verður ákærði því sviptur ökurétti í tvö ár frá birtingu dómsins að telja. Þá verður fallist á kröfu ákæruvaldsins um upptöku þeirra fíkniefna sem greinir í ákæru, sbr. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Samkvæmt framlögðum yfirlitum nemur sakarkostnaður lögreglu alls 235.883 krónum. Með hliðsjón af úrslitum málsins og vísan til 1. mgr. 235. gr. laga nr. 88/2008 um meðferð sakamála verður ákærði dæmdur til greiðslu þeirrar fjárhæðar, auk þóknunar til skipaðs verjanda síns, S-kk-ef K-kk-ef K-kk-ef lögmanns, 282.720 krónur, að meðtöldum virðisaukaskatti.

I-kk-nf E-kk-nf héraðsdómari kvað upp dóminn.

Dómsorð:

Ákærði, R-kk-nf D-kk-nf B-kk-nf, greiði 500.000 krónur í sekt til ríkissjóðs innan fjögurra vikna frá birtingu dóms þessa, en sæti ella fangelsi í 28 daga.

Ákærði er sviptur ökurétti í tvö ár frá birtingu dómsins að telja.

Upptækt skal gert í ríkissjóð 1,24 gaf hassi og 0,83 gaf amfetamíni.

Ákærði greiði 518.603 krónur í sakarkostnað, þar af 282.720 krónur í þóknun til skipaðs verjanda síns, S-kk-ef K-kk-ef K-kk-ef lögmanns.

I-kk-nf E-kk-nf